REGLUR - DRÖG

**um styrkveitingar utanríkisráðuneytisins til félagasamtaka
í þróunarsamvinnu og mannúðaraðstoð**

1.gr.

*Gildissvið og markmið.*

Reglur þessar gilda um málsmeðferðina við veitingu utanríkisráðuneytisins á styrkjum til skipulagsbundinna félagasamtaka, sem starfa í þágu ófjárhagslegs tilgangs, sem er verkefni innan ramma núverandi áherslna í þróunarsamvinnu og mannúðaraðstoð.

Markmiðið með reglunum er að tryggja jafnræði, hlutlægni, gagnsæi og samkeppnissjónarmið við úthlutun og umsýslu styrkja. Einnig skulu styrkveitingar samræmast áherslum stjórnvalda um framlög til alþjóðlegrar þróunarsamvinnu, sbr. 6. gr. laga um alþjóðlega þróunarsamvinnu, nr. 121/2008, ákvæðum 42. gr. laga um opinber fjármál, nr. 123/2015, og reglugerð um styrkveitingar ráðherra, nr. 642/2018.

Utanríkisráðherra úthlutar styrkjum að fengnum áliti þriggja manna matshóps sem er skipaður tveimur óháðum sérfræðingum á sviði þróunarsamvinnu eða mannúðaraðstoðar, eftir því sem við á, og fulltrúa utanríkisráðuneytisins. Matshópur skal skipaður til fjögurra ára í senn. Meta skal umsóknir um kynningarstyrki og fræðslustyrki af tveimur sérfræðingum með þekkingu á málaflokknum.

Styrkjum skal úthlutað til ákveðinna verkefna og til ákveðins tíma hverju sinni.

2. gr.

*Hlutverk stuðnings við verkefni félagasamtaka*

Hlutverk styrkveitinga utanríkisráðuneytisins til félagasamtaka í þróunarsamvinnu og mannúðaraðstoð er að hvetja til þátttöku og framlags þeirra til málaflokksins. Markmið verkefna skulu vera í samræmi við Heimsmarkmið Sameinuðu þjóðanna og áherslur stjórnvalda í alþjóðlegri þróunarsamvinnu Íslands.

Veittir eru styrkir til verkefna innan eftirtalinna vídda:

1. þróunarsamvinna:
	1. nýliðaverkefni í þróunarsamvinnu sem standa í að hámarki eitt árs og nema styrkir að hámarki 4 m.kr.,
	2. styttri þróunarsamvinnuverkefni sem standa að hámarki í eitt ár,
	3. langtíma þróunarsamvinnuverkefni til allt að fjögurra ára,
2. mannúðaraðstoð:
	1. mannúðarverkefni sem svara alþjóðlegum neyðarköllum allt árið um kring,
3. fræðsla og kynning um þróunarmál og mannúðaraðstoð:
	1. kynningarverkefni til að auka þekkingu almennings á málaflokknum,
	2. fræðsluverkefni til uppbyggingar þekkingar og eflingar stofnanagetu umsækjanda í tengslum við þróunarsamvinnu eða mannúðaraðstoð.

Félagasamtök geta leitað til ráðuneytisins til að gera rammasamning um alþjóðlega mannúðaraðstoð en skilyrði er að samtökin hafi reynslu á sviði mannúðaraðstoðar og öfluga samstarfsaðila á vettvangi. Sá fjárhagsrammi sem rammasamningar byggja á tekur mið af fyrri úthlutunum og starfi samtakanna. Félagasamtök sem gert hafa rammasamning við ráðuneytið eru að öllu jöfnu ekki styrkhæf til stakra styrkja innan sömu víddar, en ráðuneytið getur þó leitað til samtakanna vegna tiltekinna verkefna eða neyðarkalla sem Ísland hyggst svara.

3. gr.

*Auglýsingar.*

Að minnsta kosti einu sinni á ári auglýsir utanríkisráðuneytið opinberlega fyrirhuguð framlög til félagasamtaka og kallar eftir umsóknum frá styrkhæfum aðilum.

Í auglýsingum skal meðal annars vísa til úthlutunarreglna þessara og úthlutunarskilmála sem eiga við, sbr. 6. gr**.**, sem og viðeigandi leiðbeininga. Í auglýsingu skal gerð grein fyrir markmiðum og áherslum með veitingu umræddra framlaga, þeim fjárhæðum sem í boði eru, hvaða skilyrði umsækjandi þarf að uppfylla til að eiga rétt á framlagi, á hvaða formi skuli skila inn umsókn, þeim gögnum sem fylgja skulu umsókn, tímafresti til að skila inn umsókn og áætluðum afgreiðslutíma umsókna.

Tekið skal fram í auglýsingu að umsækjandi um styrk skuli lýsa með greinargóðum hætti markmiðum verkefnis sem liggur til grundvallar umsókn, áætlun um framkvæmd þess og tíma- og kostnaðaráætlun, auk þess að veita aðrar upplýsingar sem taldar eru nauðsynlegar. Njóti umsækjandi annarra styrkja eða framlaga vegna verkefnisins skuli hann gera grein fyrir þeim. Þá skal taka fram að einungis umsóknir sem uppfylla skilyrði auglýsingar og úthlutunarskilmála verði teknar til greina.

4. gr.

*Styrkhæfir aðilar.*

Styrkveitingar til félagasamtaka eru takmarkaður við samtök sem uppfylla eftirtalin skilyrði:

1. eru löglega skráð,
2. starfa í þágu ófjárhagslegs tilgangs,
3. hafa sett sér lög, hafa stjórn og stjórnarformann,
4. félagsmenn eða styrktaraðilar eru minnst 30 talsins,
5. hafa lýðræði, mannréttindi og jafnrétti að leiðarljósi í starfi sínu,
6. hafa lagt fram áritaðan ársreikning,
	1. þegar um er að ræða styrki allt að 4 m.kr. er ekki gerð krafa til þess að löggiltur endurskoðandi áriti reikningsskil umsækjanda verkefna heldur nægir að félagskjörinn skoðunarmaður hafi staðfest ársreikninginn,
	2. fyrir styrki hærri en fjórar m.kr. skulu samtök hafa lagt fram ársreikninga áritaða af opinberri endurskoðunarstofnun sem er aðili að INTOSAI, eða endurskoðunarfyrirtæki sem starfar skv. alþjóðlegum endurskoðunarstöðlum (IFAC),
	3. fyrir styrki til langtíma þróunarsamvinnuverkefna eða mannúðarverkefna sem eru hærri en fjórar m.kr. skulu samtök sl. tvö ár hafa lagt fram ársreikninga áritaða af opinberri endurskoðunarstofnun sem er aðili að INTOSAI, eða endurskoðunarfyrirtæki sem starfar skv. alþjóðlegum endurskoðunarstöðlum (IFAC).

Samtök sem sækja um styrki til langtíma þróunarsamvinnuverkefna eða mannúðarverkefna skulu hafa mótað sér stefnu sem ekki gengur gegn yfirmarkmiðum íslenskrar þróunarsamvinnu. Jafnframt skulu samtök sem sækja um styrki til mannúðarverkefna halda í heiðri grundvallarreglur um mannúðaraðstoð.

Heimilt er að veita styrki til verkefna er koma til framkvæmdar í lágtekjuríkjum og lágmillitekjurríkjum, skv. lista Þróunarsamvinnunefndar Efnahags- og framfarastofnunarinnar (DAC) um viðtökulönd opinberrar þróunaraðstoðar. Kynningarverkefni og fræðsluverkefni mega jafnframt koma til framkvæmdar á Íslandi.

Umsækjandi skal, í samræmi við 8. gr. laga um alþjóðlega þróunarsamvinnu, nr. 121/2008, geta sýnt fram á að hann uppfylli viðurkenndar kröfur alþjóðasamfélagsins á sviði þróunarsamvinnu eða mannúðaraðstoðar, m.a. DAC, hvað varðar þekkingu, gæði tæknilegra lausna, almenna getu og fjárhagslega burði til að taka þátt í alþjóðlegum þróunarsamvinnu- eða mannúðarverkefnum.

Umsækjendur þurfa uppfylla þær kröfur um meðferð og vörslu fjármuna á sviði þróunarsamvinnu sem Ríkisendurskoðun gerir.

Ráðuneytið fjallar ekki um umsóknir frá styrkþegum sem ekki hafa gert fullnægjandi skil vegna fyrri styrkja.

5. gr.

*Umsóknir.*

Umsókn skal skilað á þar til gerðu umsóknareyðublaði og skýra hvernig umsækjandi hyggst verja styrknum.

Öllum umsóknum skulu fylgja eftirtalin gögn og upplýsingar, eða staðfest að skil hafi áður farið fram:

1. útfyllt, rafrænt umsóknareyðublað,
2. nafnalisti yfir skipan stjórnar samtakanna,
3. upplýsingar um löglega skráningu samtakanna,
4. afrit af lögum samtakanna,
5. afrit af stefnu samtakanna í málaflokknum,
6. yfirlit um verkefni og áherslur samtakanna, í hvaða löndum þau starfa og umfang starfseminnar,
7. ársskýrsla síðasta starfsárs,
8. áritaður ársreikningur síðasta starfsárs,
9. upplýsingar um umsækjanda og samstarfsaðila sem og önnur gögn til stuðnings umsóknar.

Jafnframt skulu fylgja umsóknum um styrki til þróunarsamvinnu- og mannúðarverkefna eftirtalin gögn:

1. greinagóð lýsing á því verkefni sem sótt er um styrk til með eftirfarandi efnisþáttum:
	1. fjárhagsáætlun vegna verkþátta á vettvangi og vegna verkþátta er lúta að verkefnisumsjón, eftirliti og kynningar á verkefninu,
	2. greinargerð um starfshætti og verklag samtakanna í verkefninu, þar á meðal upplýsingum um undirbúning, framkvæmd og vöktun verkefna.

Umsóknum um styrki til þróunarsamvinnuverkefna skulu jafnframt fylgja eftirtalin gögn:

1. tímarammi verkefnis,
2. rökrammatafla eða sambærileg viðurkennd aðferðafræði fyrir mótun þróunarsamvinnuverkefna eða breytingastjórnunar,
3. greinargerð um hvernig eftirliti og árangursmati er háttað.

Umsóknum um styrki til mannúðarverkefna skal jafnframt fylgja tilvísun í það alþjóðlega neyðarkall sem verið er að svara.

Umsóknum um styrki til kynningarverkefna og fræðsluverkefna skulu fylgja eftirtalin gögn:

1. lýsing á eðli og umfangi verkefnis,
2. hvernig kynningarverkefni nýtast til að kynna mannúðar- og þróunarmál fyrir almenningi og/eða starf samtakanna í íslensku samfélagi,
3. hvernig fræðsluverkefni nýtast til að efla mannauð og faglegt starf samtakanna (stofnanafærni) og hvort þessi faglega uppbygging sé líkleg til að styðja við hlutverk samtakanna til framtíðar,
4. hvernig skal tryggja óhlutdrægni og virðingu í framkvæmd verkefnis,
5. sundurgreining kostnaðar.

6. gr.

*Úthlutunarskilmálar.*

Auk þeirra krafna sem gerðar eru til umsækjenda í 3., 4. og 5. gr. reglna þessara, svo og krafna sem leiða má af 8. gr. laga um alþjóðlega þróunarsamvinnu, þá gilda eftirtaldir úthlutunarskilmálar um styrkveitingar skv. reglum þessum:

1. þróunarmarkmið í samstarfslandi þar sem verkefnið mun vera framkvæmt þurfa ávallt að vera meginmarkmið verkefna og verkefni skulu ekki stríða gegn áætlunum og þörfum samstarfslands,
2. öll verkefni þurfa að taka tillit til jafnréttis- og umhverfissjónarmiða,
3. verkefni hafa mælanleg þróunaráhrif.

7. gr.

*Styrkfjárhæðir.*

Gerð er krafa um lágmarks mótframlag til þeirra verkefna sem sótt er um styrk fyrir. Mótframlag má koma frá umsækjanda sjálfum, samstarfsaðila umsækjanda eða þriðja aðila. Til samstarfsaðila og þriðja aðila geta t.a.m. talist aðilar háskólasamfélagsins, önnur félagasamtök, aðilar atvinnulífsins eða aðrir einkaaðilar. Mótframlag má ekki greiða með opinberum styrkjum. Er upphæð mótframlaga sem hér segir:

1. vegna nýliðaverkefna, styttri þróunarsamvinnuverkefna og langtíma þróunarsamvinnuverkefna er gerð krafa um 20% mótframlag,
2. vegna mannúðarverkefna er gerð krafa um 5% mótframlag,
3. vegna kynningarverkefna og fræðsluverkefna er gerð krafa um 20% mótframlag.

8. gr.

*Mat á umsóknum.*

Matshópur metur styrkhæfi umsókna og gildi þeirra fyrir áherslur ráðuneytisins í þróunarsamvinnu og mannúðaraðstoð sbr. einkum 2., 4. og 6. gr. reglna þessara. Við mat á umsóknum fyrir þróunarsamvinnuverkefni er byggt á eftirtöldum viðmiðum:

1. verkefni sé óhlutdræg, byggist á þörfum skjólstæðinganna og mismuni þeim ekki á grundvelli kynferðis, aldurs, fötlunar, trúarbragða, skoðana, þjóðernisuppruna, litarháttar, kynhneigðar, efnahags, ætternis eða stöðu að öðru leyti,
2. styðji við áherslur íslenskra stjórnvalda í þróunarsamvinnu,
3. stríði ekki gegn áætlunum og þörfum samstarfslands. Mannréttindasjónarmið skulu þó ávallt standa öðru ofar, enda algild,
4. gæði umsóknar og verkefnisáætlunar (markmið, sjálfbærni, afrakstur, aðgerðir, tímarammi, stjórnun og kostnaður),
5. geta umsækjanda til að virkja samstöðu og tryggja mótframlag til verkefna,
6. geta umsækjanda til að rækja hlutverk sitt í þróunarsamstarfinu og í fjármálaumsýslu, sem og reynslu frá fyrri samstarfsverkefnum,
7. virðisauki af aðkomu íslenska samstarfsaðilans,
8. samráð á vettvangi, við heimamenn og aðra gjafa til að koma í veg fyrir skörun við verkefni annarra,
9. þættir samstarfsaðila og markhópsins í undirbúningi og framkvæmd verkefnisins,
10. þekking heimamanna, að hún sé nýtt þar sem þess er kostur,
11. umhverfisáhrif verkefnisins,
12. hvort verkefnið hafi jafnrétti kynjanna að leiðarljósi,
13. að viðurkenndum alþjóðlegum starfsháttum við eftirlit og árangursmat sé fylgt.

Við mat á umsóknum fyrir mannúðarverkefni er byggt á eftirtöldum matsviðmiðum:

1. mannúðaraðstoðin hæfir þeirri neyð sem um ræðir,
2. er tímanleg og skilvirk,
3. styður við staðbundna getu og neikvæð áhrif hennar eru lágmörkuð,
4. byggir á virkum samskiptum, þátttöku og endurgjöf,
5. athugasemdir og ábendingar eru teknar til greina og þeim svarað,
6. er samhæfð og rímar vel við annað starf á vettvangi,
7. aðilar miða stöðugt að því að læra og bæta starf sitt,
8. starfsfólk fær nægilegan stuðning til að inna starf sitt af hendi með árangursríkum hætti og starfsumhverfi byggir á gildum jafnræðis og sanngirni,
9. bjargir eru nýttar með ábyrgum hætti í þau viðfangsefni sem þær eru ætlaðar til,
10. tekið er tillit til jafnréttis kynjanna.

Við mat á umsóknum fyrir kynningarverkefni og fræðsluverkefni er byggt á eftirtöldum matsviðmiðum:

1. kynningarverkefni séu sannanlega nýtt til að kynna mannúðar- og þróunarmál og starf borgarasamtakanna á þeim vettvangi,
2. að kynningarverkefni séu nýtt til að auka þekkingu almennings á þróunarsamvinnu og mannúðaraðstoð,
3. kynningarverkefni séu óhlutdræg, byggist á virðingu og gangi ekki gegn meginmarkmiðum alþjóðlegrar þróunarsamvinnu Íslands né stefnumiðum íslenskra stjórnvalda í samstarfi við íslensk borgarasamtök í þróunarsamvinnu og mannúðaraðstoð,
4. fræðsluverkefni séu sannanlega nýtt til að efla starf borgarasamtakanna og að líklegt sé að uppbyggingin styrki samtökin til framtíðar,
5. ráðdeildar sé gætt við nýtingu fjár.

Umsóknir skulu metnar af þriggja manna matshópi sbr. 1. gr. og þeim gefnar einkunnir á grundvelli matsviðmiða sem taka mið af tilgangi stuðnings utanríkisráðuneytisins við verkefni félagasamtaka og hvort óskað hafi verið, í auglýsingu, eftir styrkumsóknum með tilteknum áherslum. Innbyrðis vægi gæðaviðmiða skal ákveðið fyrirfram fyrir hverja úthlutun og birt á heimasíðu utanríkisráðuneytisins.

Matshópur getur óskað eftir frekari upplýsingum frá umsækjendum ef þörf er á. Við mat á umsóknum er matshópnum heimilt að leita umsagnar fagaðila, gerist þess þörf.

9. gr.

*Úthlutun.*

Matshópur gerir tillögu til ráðherra um úthlutun og ráðstöfun fjár til verkefna. Tillögur skulu vera skriflegar og geyma í stuttu máli almenna lýsingu á framkvæmd og málsmeðferð við tillögugerðina. Sérhverri umsókn skal fylgja stutt umsögn ásamt tillögu um afgreiðslu hennar.

Ráðherra tekur ákvörðun um styrkveitingar á grundvelli framkominna tillagna. Tilkynna skal öllum umsækjendum skriflega um afgreiðslu umsóknar.

Utanríkisráðuneytið birtir nöfn styrkþega og upphæð styrks á heimasíðu ráðuneytisins.

10. gr.

*Úthlutunarsamningur og úthlutunarskilmálar.*

Gerður skal skriflegur samningur um framlag á grundvelli úthlutunarskilmála, sbr. 6. gr. reglna þessara, þar sem tryggð er fullnægjandi skýrslugjöf um framvindu verkefnisins og reikningsskil.

11. gr.

*Framkvæmd og eftirlit.*

Framkvæmd, vöktun og eftirlit með styrktu verkefni er á ábyrgð styrkþega og samstarfsaðila hans. Skýrt verður í samningi vegna styrkja að utanríkisráðuneytið og Ríkisendurskoðun hafi aðgang að öllum viðeigandi gögnum til að endurskoða fjárreiður og framgang verkefnisins.

Styrkþegum er skylt að kynna ráðuneytinu eða Ríkisendurskoðun stöðu verkefnis sé þess óskað. Heimilt er ráðuneytinu að stöðva greiðslu styrkveitinga og krefjast endurgreiðslu skili ábyrgðaraðili verkefnis ekki inn framvinduskýrslum, miklar breytingar verða á verkefni, eða vakni grunur um að fé sé ekki í nýtt samkvæmt verkefnaskjali og fjárhagsáætlun. Áður en ákvörðun um slíkt er tekin skal styrkþega gefinn kostur á að lýsa viðhorfi sínu til málsins. Styrkþegi skal gera allar viðeigandi ráðstafanir til að fyrirbyggja hvers konar spillingu í tengslum við nýtingu fjármuna.

Styrkþegar skulu hafa í starfsemi sinni og gera kröfu um að samstarfsaðila sínir hafi, eða komi sér upp, verkferlum eða viðbragðskerfum fyrir viðtakendur aðstoðar til að bregðast við ábendingum um misnotkun eða misbeitingu valds.

Að verkefni loknu skal styrkþegi kynna ráðuneytinu árangur og niðurstöður þess með skriflegri skýrslu.

12. gr.

*Fjármálastjórnun*

Beiðni um frávik frá samþykktri fjárhagsáætlun skal send til ráðuneytisins áður en til útgjalda kemur. Styrkhöfum er þó heimilt að færa sem nemur 10% af útgjöldum á meginútgjaldaliðum milli liða og ára. Valdi tilfærslurnar verulegum breytingum á verkefninu skal leita samþykkis ráðuneytisins.

Styrkþegar skulu setja stefnu um afstöðu sína og ráðstafanir gegn spillingu og siðareglur varðandi meðferð fjár. Styrkfé má aldrei renna beint til opinberra starfsmanna erlendra ríkja í því skyni að greiða fyrir eða að tryggja að mannúðar- eða þróunaraðstoð komist til skila. Styrkþegar eru jafnframt ábyrgir fyrir því að þjálfa og upplýsa sína samstarfsaðila um stefnu, siðareglur og aðra slíka staðla sem samstarfsaðilar þurfa að fara eftir. Styrkhöfum er skylt að setja inn ákvæði um afstöðu og ráðstafanir gegn spillingu í þá samninga sem þeir gera við verktaka og undirverktaka.

Styrkþegar skulu án tafar upplýsa ráðuneyti skriflega um ólögmætar gjörðir, spillingu eða misnotkun fjár sem að styrkþegar komast á snoðir um eða þeim hefur verið bent á, hvort sem að slíkt á sér stað innan samtaka styrkþega sjálfra eða samstarfsaðila þeirra. Styrkþegar skulu rannsaka og ef nauðsyn ber til, grípa til ráðstafana gegn einstaklingum sem verða uppvísir að spillingu eða misnotkun fjár. Slíkar ráðstafanir geta til dæmis verið lögsókn eða brottvísun úr starfi. Styrkþegar skulu halda ráðuneyti upplýstu um þær ráðstafanir sem gripið er til, framvindu úttekta og rannsókna, og láta ráðuneyti í té lokaskýrslu er slíku ferli er lokið.

Vannýttar styrkupphæðir skal endurgreiða ráðuneytinu með vöxtum að verkefni loknu nema samningar náist um annað.

13. gr.

*Úttektir og árangursmat*

Styrkþegar eru ábyrgir fyrir eftirliti og árangursmati á þeim verkefnum sem þeir þiggja styrki vegna. Árangursmiðaðar áætlanir og árangursrammar skulu vera notaðir til grundvallar eftirlits Ráðuneytið og Ríkisendurskoðun hafa jafnframt rétt til að kanna og endurskoða reikninga verkefnis og/eða láta fara fram sjálfstæðar úttektir á framvindu og fjárreiðum verkefnis.

14. gr.

*Framvinduskýrslur verkefna*

Framvinduskýrslur eru gerðar af framkvæmdaaðilum. Þar er framgangur verkefnis miðað við verkáætlun útlistaður og frávik skýrð. Skýrslurnar skulu byggjast á þeim árangursramma sem settur var fram í verkefnaskjali og vera einfaldar, skýrar og skorinorðar. Framvinduskýrslur skulu m.a. innihalda upplýsingar um aðföng og útgjöld, sem og vöktun verkefna og byggjast á árangursvísum sem settir eru fram í styrkumsókn.

Uppsetning og framsetning framvinduskýrsla er ekki stöðluð. Skýrslur sem notaðar eru við verkefnastjórnun má nota við upplýsingagjöf til ráðuneytisins.

Framvinduskýrslum vegna langtímaþróunarverkefna skal skila á að minnsta kosti hálfs árs fresti til verkloka. Jafnframt skal skila ársskýrslum allra verkefna. Greina skal tafarlaust frá aðstæðum sem torvelda framkvæmdir verkefnis. Ráðuneytið áskilur sér rétt til að kalla eftir ítarlegri upplýsingum frá styrkþega um vöktun og stöðu verkefna.

15. gr.

*Lokaskýrslur verkefna*

Í lokaskýrslu skal gerð grein fyrir aðföngum og útgjöldum verkefnisins, auk þess sem greint skal frá framvindu þess yfir verkefnistímann. Koma skal fram hvort og hvernig þau markmið sem sett voru með verkefninu hafi náðst og mat lagt á þróunaráhrif þeirra. Skila skal lokaskýrslu til ráðuneytisins að öðru jöfnu eigi síðar en níu mánuðum eftir verklok fyrir langtíma þróunarverkefni en þremur mánuðum eftir verklok fyrir önnur verkefni.

16. gr.

*Greinargerð ráðherra um framlög.*

Ráðherra gerir grein fyrir fyrirhuguðum útgjöldum vegna framlaga í fylgiriti með frumvarpi til fjárlaga, sbr. 19. gr. laga um opinber fjármál, nr. 123/2015, og í árskýrslu sinni skv. 62. gr. sömu laga.

17. gr.

*Lagagrundvöllur og gildistaka.*

Reglur þessar sem settar eru með vísan til 5. gr. reglugerðar um styrkveitingar ráðherra, nr. 642/2018, sbr. 42. gr. laga um opinber fjármál, nr. 123/2015 og á grundvelli 10. gr., sbr. 6. gr. laga um alþjóðlega þróunarsamvinnu nr. 121/2008, öðlast þegar gildi.

Utanríkisráðuneytinu, xx. mánuð 2018.

**Guðlaugur Þór Þórðarson**

Sturla Sigurjónsson